સમાજના અનેક વર્ગો આજે પણ દીકરીને એક બોજ સમજે છે. દહેજ અને કરિયાવર જેવી સામાજિક વિટંબણાઓ આજે ૨૧મી સદીમાં પણ જેમની તેમ છે. આ ચિંતા બાળકી ભ્રૂણ હત્યાનું એક મહત્ત્વનું પ્રેરક બળ છે. આજે કાયદાકીય રક્ષણથી બાળકી ભ્રૂણ હત્યાનું પ્રમાણ ઘટયું ચોક્કસ છે. ભ્રૂણ લિંગ પરીક્ષણ કાયદાની વ્યાખ્યામાં ગુનો બનતો હોવાથી હવે એમાં ઘટાડો થયો જ છે, પરંતુ નાણાકીય લાલચ કે સામાજિક દબાણને વશ ભ્રૂણ લિંગ પરીક્ષણ સાવ નાબુદ નથી જ થયો. જે કિસ્સાઓમાં ભ્રૂણ લિંગ પરીક્ષણ આગ્રહપૂર્વક કરવાનો પ્રયાસ હોય છે ત્યાં મોટાભાગના કિસ્સાઓમાં બાળકી ભ્રૂણનું ભવિષ્ય અંધકારમય બની જાય છે. ગર્ભમાં બાળકી હોવાની ગંધ આવતા જ ભ્રૂણ હત્યાના પ્રપંચ શરૂ થઇ જાય છે.